作者：无名氏
词牌/韵律：贺新郎

paragraphs: 父老持杯水。
叹世间、公论无情，是非易位。
来饯花封贤令尹，籍籍攀辕耳语。
留不住、青原抚字。
蓦地风波平地起，算十常、八九乖人意。
无处著，不平气。
浩然一曲歌归去。
问城郭田园，曾荒尤未。
亲旧过从同一笑，不羡浮云富贵。
任造物、小儿厮戏。
失马安知非是福，况庙庭、侑祀方思魏。
天定也，诏书至。